*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 24ης Νοεμβρίου 1987

που χορηγεί παρέκκλιση στην Ομοσπονδιακή Δημοκρατία της Γερμανίας και καθορίζει τις ισοδύναμες συνθήκες υγιεινής που πρέπει να τηρούνται όσον αφορά την κοπή νωπού κρέατος

(87/562/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 64/433/ΕΟΚ του Συμβουλίου της 26ης Ιουνίου 1964 περί υγειονομικών προβλημάτων στον τομέα των ενδοκοινοτικών συναλλαγών νωπών κρεάτων (1), όπως τροποποιήθηκε τελευταία από την οδηγία 86/587/ΕΟΚ (2), και ιδίως το άρθρο 13,

Εκτιμώντας:

ότι, κατ' εφαρμογή του άρθρου 13 της οδηγίας 64/433/ΕΟΚ σύμφωνα με τη διαδικασία που προβλέπεται στο άρθρο 16, παρεκκλίσεις από τις διατάξεις του σημείου 45 στοιχείο γ) του παραρτήματος Ι μπορεί να εγκριθούν, κατόπιν αιτήσεως, σε κάθε κράτος μέλος που παρέχει παρόμοιες εγγυήσεις· ότι αυτές οι παρεκκλίσεις καθορίζουν συνθήκες υγιεινής τουλάχιστον ισοδύναμες προς αυτές που αναφέρονται στο εν λόγω παράρτημα·

ότι οι αρχές της Ομοσπονδιακής Δημοκρατίας της Γερμανίας με επιστολή της 5ης Ιουνίου 1987 υπέβαλαν προς την Επιτροπή αίτηση παρέκκλισης από τις διατάξεις του σημείου 45 στοιχείο γ) του παραρτήματος Ι της οδηγίας 64/433/ΕΟΚ για την κοπή νωπού κρέατος · ότι στην αίτηση αυτή προτείνονται συνθήκες ως εναλλακτική λύση στο πλαίσιο της αίτησης για παρέκκλιση όσον αφορά την κοπή νωπού κρέατος, τουλάχιστον ισοδύναμες προς αυτές του σημείου 45 στοιχείο γ) του παραρτήματος Ι της οδηγίας 64/433/ΕΟΚ·

ότι οι συνθήκες υγιεινής που προτείνονται από την Ομοσπονδιακή Δημοκρατία της Γερμανίας είναι ισοδύναμες προς εκείνες που αναφέρονται στο σημείο 45 στοιχείο γ) του παραρτήματος Ι της οδηγίας 64/433/ΕΟΚ·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Ομοσπονδιακή Δημοκρατία της Γερμανίας μπορεί να εγκρίνει, κατά παρέκκλιση από το σημείο 45 στοιχείο γ) του παραρτήματος Ι της οδηγίας 64/433/ΕΟΚ, την κοπή νωπού βοείου και χοιρείου κρέατος με τις συνθήκες που καθορίζονται στο παράρτημα.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 24 Νοεμβρίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. 121 της 29. 7. 1964, σ. 2012/64.

(2) ΕΕ αριθ. L 339 της 2. 12. 1986, σ. 26.

ΠΑΡΑΡΤΗΜΑ

ΙΔΙΑΙΤΕΡΕΣ ΠΡΟΫΠΟΘΕΣΕΙΣ ΓΙΑ ΤΟΝ ΤΕΜΑΧΙΣΜΟ ΤΩΝ ΣΦΑΓΙΩΝ ΒΟΟΕΙΔΩΝ ΚΑΙ ΧΟΙΡΟΕΙΔΩΝ

1. Τα σφάγια που προέρχονται από τις αίθουσες σφαγής, μετά από ψύξη σε θαλάμους ψύξης που λειτουργούν σε θερμοκρασία αέρος ο οποίος βγαίνει από εξατμιστήρες και επιτρέπει την ψύξη των σφαγίων μέχρι εσωτερικής θερμοκρασίας + 7° C εντός 48 ωρών για τα σφάγια βοοειδών και εντός 20 ωρών για τα σφάγια χοιροειδών, μεταφέρονται στην αίθουσα τεμαχισμού, όπου η θερμοκρασία του περιβάλλοντος δεν υπερβαίνει τους + 12° C, και η οποία βρίσκεται στο ίδιο συγκρότημα κτιρίων με τους θαλάμους ψύξης.

2. Γίνεται μόνο για μεταφορά κρέατος.

3. Τα σφάγια εισάγονται στην αίθουσα τεμαχισμού και αποστεώνονται προτού φθάσει η εσωτερική τους θερμοκρασία τους + 7° C, αν ο τεμαχισμός πραγματοποιείται εντός 48 ωρών μετά από το τέλος των εργασιών σφαγής για τα σφάγια βοοειδών και εντός 20 ωρών για τα σφάγια χοιροειδών.

4. Η διαφορά χρόνου μεταξύ της εισόδου των κρεάτων στην αίθουσα τεμαχισμού και της συμπληρωματικής ψύξης δεν υπερβαίνει τα 60 λεπτά.

5. Μόλις πραγματοποιηθεί ο τεμαχισμός και η συσκευασία τους, τα κρέατα μεταφέρονται στους κατάλληλους θαλάμους ψύξης.